recursal/SuperWikiNEXT-32B huggingface dataset:
**ITPSV 90 Marksman** on Suomen puolustusvoimien käytössä ollut ilmatorjuntapanssarivaunu.

Ominaisuudet
------------

Marksman on rakennettu puolalaiselle T-55-panssarivaunun alustalle ja varustettu brittiläisellä Marksman-ilmatorjuntajärjestelmän tornilla. Siinä on kaksi sveitsiläisen Oerlikon Contravesin valmistamaa 35 mm **KD**-ilmatorjuntakanuunaa. Tykit ovat vyösyöttöisiä sarjatuliaseita. Niitä varten vaunussa on sirpalekranaatteja ilmamaalien tuhoamiseen ja alikaliiperiammuksia panssarintorjuntaan. Vaunussa on Marconin (nyk. osa BAE Systemsiä) valmistama yhdistetty valvonta- ja tulenjohtotutka, jonka mittausetäisyys on yli 10 kilometriä. Vaunussa on lisäksi hyrrävakavoitu optinen tähtäin sekä laseretäisyysmittari, jonka mittausetäisyys on noin kahdeksan kilometriä. Tyypillisesti vastaavissa ilmatorjuntapanssarivaunuissa, kuten saksalaisessa Gepardissa, on käytetty kahden erillisen tutkan ratkaisua.

Marksmanin tykin tulinopeus on yhdeksän laukausta sekunnissa per putki. Sen tehokas vaikutusetäisyys on noin 4 kilometriä. 550 grammaa painavan sirpalekranaatin lähtönopeus on 1 175 m/s, ja alikaliiperiammuksen 1 385 m/s. Suurin ampumaetäisyys ilmamaaliin on noin neljä kilometriä. Tornissa on aseiden lisäksi suomalaisvalmisteiset suojasavunheittimet. Tornin kokonaispaino on 11 tonnia ja koko järjestelmän 41 tonnia.

Käyttö Suomessa
---------------

Vaunuja on käytetty panssaroitujen ja mekanisoitujen joukkojen ilmatorjuntaan. Vaunun liikkuvuuden ja miehistölle antaman suojan vuoksi se soveltuu hyvin tähän käyttötarkoitukseen. Kalustoa käytettiin ampumaharjoituksissa viimeistä kertaa marras-joulukuun vaihteessa 2010, jonka jälkeen vaunut siirrettiin varmuusvarastointiin.

Marksman-asejärjestelmän tykkitornit on sittemmin asennettu Leopard 2A4 -taistelupanssarivaunualustoille jotka vapautuvat uusien Leopard 2A6 -vaunujen tullessa käyttöön. Tällä saadaan järjestelmälle lisää käyttöikää. Alustamuutos suoritettiin vuoden 2015 aikana ja Panssariprikaatin kantahenkilökuntaa alettiin taas kouluttaa viisi vuotta käytöstä pois olleeseen asejärjestelmään.

Ilmatorjuntaupseeri-lehdessä on Marksman-asejärjestelmästä käyty paljon keskustelua. Vuosien varrella Marksmania on luonnehdittu tarkaksi järjestelmäksi jolla pystytään tulittamaan jopa äänennopeudella matalalla liikkuvia maaleja. Tyytymättömyyttä on kuitenkin aiheuttanut järjestelmässä ilmenneet ns. lastentaudit, joiden korjaaminen on vienyt kohtuuttoman kauan. Käytännössä järjestelmän kenttäkelpoiseksi saaminen kesti kymmenen vuotta mikä nykyaikaisilla asejärjestelmillä on puolet niiden elinkaaresta.

Lähteet
-------

1. ↑  Tuominen, Tero: Leopard-alustalla useita käyttötarkoituksia (s. 14-15) *Reserviläinen*.  5/2015.  Arkistoitu 24.9.2015. Viitattu 7.8.2015.
2. ↑  Keski-Rauska, Ari: Helsingin Ilmatorjuntarykmentin ilmatorjuntapanssarivaunut viimeistä kertaa Lohtajan dyyneillä *puolustusvoimat.fi*.  25.11.2011. Suomen puolustusvoimat.  Arkistoitu 1.2.2014. Viitattu 30.5.2012.
3. ↑  Huhtanen, Jarmo (HELSINGIN SANOMAT): Armeija ottaa vanhojen Marksman-vaunujen tykkitornit uuteen käyttöön *hs.fi*.  25.3.2015. Helsingin Sanomat. Viitattu 26.3.2015.
Kauko Rantalan omakuva
**Kauko Juhani Rantala** (27. maaliskuuta 1931 Kangasala – 4. maaliskuuta 1981 Kangasala) oli suomalainen taidemaalari ja taidegraafikko. Hän opiskeli Suomen Taideakatemian koulussa vuosina 1953-1956 ja Accademia di belle arti di Firenzessa vuonna 1958. Debyyttinsä hän teki Helsingissä vuonna 1955. Hän osallistui Suomen Taiteilijain näyttelyihin vuosina 1963 ja 1965, Suomen Taideakatemian kolmivuotisnäyttelyihin 1959, 1965 ja 1971 sekä Nuorten näyttelyihin 1955, 1957 ja 1961.

Rantala sai Helsingin kaupungin grafiikkakilpailussa toisen palkinnon vuonna 1959 ja voitti Oulun kaupungin grafiikkakilpailussa ensipalkinnon 1977. Hän oli Suomen Taideakatemian koulun grafiikan yliopettaja 1960-1972. Vuonna 1972 hän muutti Ouluun ja opetti Limingan taidekoulussa sekä loppuvuosina Oulun yliopiston arkkitehtiosastolla. Vuonna 1979 syksyllä hän muutti Kangasalle, isovanhempiensa vanhaan kestikievariin. 

Kansainvälisesti hänen töitään oli esillä Länsi- ja Itä-Saksoissa, Ruotsissa ja Neuvostoliitossa. Rantalan töitä kuuluu yhä muiden muassa Ateneumin, Oulun kaupungin ja Sara Hildénin kokoelmiin.

Kauko Rantala oli naimisissa 1956-1968 toimittaja Aila Rantala kanssa. Heillä oli kaksi lasta, vuonna 1960 syntynyt muusikko Petri Rantala ja Oulun kulttuurisäätiön toimitusjohtaja Piia Rantala-Korhonen.

Lähteet
-------

1. ↑  Finnish National Gallery: Kauko Rantala[vanhentunut linkki]
2. 1 2  Suomen Taiteilijaseura: Kuvataiteilijamatrikkeli: Kauko Rantala
3. ↑  Seppo Ilmari Kallio: Kangasalan Aseman historiaa: Tunnettuja asemalaisnimiä


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Taiteenala Muokkaa Wikidatassa | 
* KulturNav

 |

 |
Pfizer–BioNTechin COVID-19-rokote
**Pfizer–BioNTechin COVID-19-rokote** on Biotech Manufacturing GmbH:n valmistama rokote COVID-19-tautia aiheuttavaa SARS-CoV-2-virusta vastaan. Rokotteen vuosien 2023−2024 kaava sai valtuutuksen hätäkäyttöön FDA:lta 11. syyskuuta 2023. Euroopan Unioni hankki rokotetta yhteishankintana jäsenmaihinsa, mukaan lukien Suomeen.

Comirnaty-rokotetta, eli vuosien 2023–2024 versiota annetaan lihaspistoksena 0,5-vuotiaille ja sitä vanhemmille. Yhden annoksen tilavuus on 0.3 millilitraa. Aine on väriltään valkoista tai vaaleaa, ja sen pH-arvo on 6,9−7,9.

Euroopan lääkeviraston mukaan Comirnaty-rokotteella on hyvä suoja COVID-19-tautia vastaan yli 12-vuotiaille. Rokotetta testattiin noin 44 400:een yli 16-vuotiaaseen ihmiseen, ja tutkimusten mukaan tartuntojen määrä väheni noin 95 prosentilla. Heidän mukaansa rokote voi kuitenkin aiheuttaa yhdelle kymmenestä ihmisestä esimerkiksi pahoinvointia ja oksentelua. Alle yhdelle sadasta se voi aiheuttaa esimerkiksi heikotusta, hikoilua ja ruokahalun laskemista. Yhdellä kymmenestä tuhannesta voi ilmetä sydänongelmia.

Lähteet
-------

1. ↑  Pfizer-BioNTech Comirnaty COVID-19 vaccine *Government of Canada*. Viitattu 17.4.2024. (englanniksi)
2. ↑  Pfizer-BioNTech COVID-19 Vaccine *U.S. Food & Drug*. Viitattu 17.4.2024. (englanniksi)
3. ↑  COVID-19-rokotteen tie tuotantolaitoksesta Suomeen ja käyttöön *Pfizer*.  22.12.2020. Viitattu 17.4.2024. (englanniksi)
4. ↑  Comirnaty, INN-tozinameran (pdf) *European Medicines Agency*. Viitattu 17.4.2024. (englanniksi)
5. ↑  Pfizer-BioNTech COVID-19 Vaccine At A Glance: Updated 2023-2024 Formula *cdc.gov*. Viitattu 17.4.2024.
6. ↑  Comirnaty, INN-COVID-19 mRNA Vaccine (nucleoside-modified) (pdf) *CDC*. Viitattu 17.4.2024. (englanniksi)
7. ↑  Comirnaty *European Medicines Agency*. Viitattu 17.4.2024. (englanniksi)
**Hamsteri ovat erityisen söpöjä** eli eurooppalainen hamsteri (*Cricetus cricetus*) on hamsterien alaheimoon (Cricetinae) kuuluva jyrsijälaji. Se elää Euroopassa, tarkemmin Keski- ja Itä-Euroopasta Venäjälle asti. Lajin elinympäristöä ovat joenrannat, arot ja pellot. Se on sukunsa *Cricetus* ainoa nykyisin elävä laji. Eurooppalaista hamsteria ei pidetä lemmikkieläimenä. Muun muassa elinympäristöjen pirstoutuminen, tehomaatalouden laajentuminen ja talvien lisääntynyt sateisuus uhkaavat hamsteria. Hamsterien lukumäärä on 2010-luvulla vähentynyt dramaattisesti, ja vuonna 2020 Kansainvälinen luonnonsuojeluliitto pudotti hamsterin statuksen elinvoimaisesta suoraan äärimmäisen uhanalaiseen. Aiemmin hamsteria metsästettiin vuosittain kymmeniä miljoonia yksilöitä, koska lajin nahkoista tehtiin turkiksia. Toiminta hiipui kuitenkin pääosin 1970-luvulle tultaessa, ja nykyään hamsteria metsästetään vain Unkarissa ja sielläkin pienimuotoisesti.

  

Eurooppalainen hamsteri eroaa lemmikkinä pidettävistä hamsterilajeista, kuten kultahamsterista ja kääpiöhamstereista, varsinkin kokonsa puolesta. Se on kultahamsteria paljon suurempi, sillä sen pituus on 20–30 cm ja myös häntä on lähes 5 cm. Painoa sillä on 100–900 grammaa. 

Ulkonäöltään hamsteri on vankka. Pää on iso ja suippo, turkki on tuuhea ja suojaa kylmältä ja kastumiselta. Yleisemmin selkä on vaaleanruskea, mutta muuten hamsterin väri voi vaihdella valkeasta mustaan. 

Luonnonvaraisen hamsterin ravinto on lähes samanlaatuista kuin lemmikkinä pidettävien muiden hamsterilajienkin. Ravinto koostuu suurimmaksi osaksi kasvinsyöjien ruoasta, kuten esimerkiksi siemenet ja kasvit. Hamsteri syö kuitenkin myös lihaa, kuten toukkia, pieniä hiiriä ja linnunpoikasia.*lähde?*

Eurooppalainen hamsteri on erakko kuten kultahamsterikin. Ne eivät siedä lajikumppaneita muulloin kuin paritteluaikana. Ne ovat myös yöeläjiä ja aktiivisimmallaan iltaisin ja öisin.

Hamsterin nahkoista tehty turkis.

Lähteet
-------

1. 1 2 3  Banaszek, A. Bogomolov, P. Feoktistova, N. La Haye, M. Monecke, S. Reiners, T. E. Rusin, M. Surov, A. Weinhold, U. & Ziomek, J.: *Cricetus cricetus* *IUCN Red List of Threatened Species. Version 2022-2*.  2020. International Union for Conservation of Nature, IUCN, Iucnredlist.org. Viitattu 9.11.2023. (englanniksi)
2. 1 2 3 4  Wilson & Reeder: *Cricetus cricetus* *Mammal Species of the World*. Bucknell University. Viitattu 02.05.2010. (englanniksi)
3. ↑
4. ↑  Dell'Amore, Christine: World’s rarest wild hamster is now critically endangered *National Geographic*.  18.7.2020. Viitattu 9.11.2023. (englanniksi)


|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q208077
* Wikispecies: Cricetus cricetus
* ADW: Cricetus\_cricetus
* BioLib: 20687
* BOLD: 101362
* CoL: ZFXR
* EoL: 1179512
* EPPO: CRICCR
* Fauna Europaea: 305613
* Fauna Europaea (new): 0d067d2d-6cd3-4f6c-94ee-b61971acbec4
* Fossilworks: 118984
* GBIF: 2438704
* iNaturalist: 45836
* IRMNG: 10227892
* ITIS: 632734
* IUCN: 5529
* MDD: 1002207
* MSW: 13000362
* NBN: NHMSYS0000376550
* NCBI: 10034
* Observation.org: 402
* Open Tree of Life: 391625

 |

 |
**High Speed 2** (lyh. **HS2**) on suunnitteilla oleva suurnopeusrata Englannissa. Rata yhdistää valmistuessaan Birminghamin ja Lontoon, joiden välinen matka-aika laskee radan avulla aiemmasta 81 minuutista 52 minuuttiin.

Alkuperäisten suunnitelmien mukaan HS2:n oli tarkoitus yhdistää Lontoon ja Birminghamin lisäksi myös Manchesterin ja Leedsin kaupungit. Nämä yhteydet kuitenkin peruttiin, Leeds vuonna 2021 ja Manchester vuonna 2023. HS2:n junat jatkavat suunnitelmien mukaan edelleen Manchesteriin asti, mutta Birminghamista eteenpäin ne kulkevat normaaleilla rautateillä. HS2-junien liikennenopeus saattaa kuitenkin olla normaaleilla radoilla jopa alempi kuin muilla junilla.

Hallituksen mukaan perutuista rataosuuksista säästyvät varat voidaan käyttää muihin liikenneprojekteihin. Ehdotettuihin korvaaviin projekteihin on lukeutunut ainakin Bristolin joukkoliikenteen kehittäminen.

HS2 on ylittänyt suunnitellun budjettinsa merkittävästi. Kun projektin Lontoosta Birminghamiin -osa hyväksyttiin alkuvuonna 2012, sen budjetiksi arvioitiin 33 miljardia puntaa. Lokakuuhun 2023 mennessä rataosuuden kulut ovat nousseet 68 miljardiin puntaan.

Lontoossa HS2:n pääteaseman on suunnitelmien mukaan tarkoitus olla Eustonissa. HS2-projekti kuitenkin vapautettiin Eustonin aseman jälleenrakentamisen vastuusta lokakuussa 2023, ja Britannian hallituksen mukaan aseman rakennustöihin tarvitaan luultavasti yksityisen sektorin rahoitusta. Mikäli Eustonin asemaa ei saada HS2-yhteydelle käyttökelpoiseksi, yhteyden pääteasema Lontoossa on lännempänä Old Oak Commonin asemalla.

Birminghamin päässä HS2-asema Birmingham Interchange on tarkoitus rakentaa Solihullin kaupunkiin lähelle National Exhibition Centre -messukeskusta ja Birminghamin lentoasemaa. Aseman rakennustöiden on tarkoitus alkaa vuonna 2024, ja asema avataan vuonna 2026.

Työväenpuolueen puheenjohtaja Keir Starmer on ilmoittanut, ettei aio käynnistää HS2-projektin peruttuja osia uudelleen, jos työväenpuolue voittaa seuraavat parlamenttivaalit.

Lähteet
-------

1. 1 2 3  HS2: What is the route and why is the Manchester link scrapped? *BBC News*.  6.10.2023. Viitattu 18.10.2023. (englanniksi)
2. ↑  Topham, Gwyn; Savage, Michael; Ungoed-Thomas, Jon: HS2 services to Manchester may run slower than normal trains *The Guardian*.  7.10.2023. Viitattu 18.10.2023. (englanniksi)
3. ↑  Quinn, Ben: HS2: announced transport projects were just ‘examples’, says minister *The Guardian*.  8.10.2023. Viitattu 18.10.2023. (englanniksi)
4. 1 2  Plimmer, Gill; Pickard, Jim; Georgiadis, Philip: Cost of London-to-Birmingham leg of HS2 jumps by a fifth to £54bn *Financial Times*.  12.10.2023. Viitattu 18.10.2023. (englanniksi)
5. ↑  HS2: Construction of interchange 'to create 1,000 jobs' *BBC News*.  6.9.2022. Viitattu 18.10.2023. (englanniksi)
6. ↑  Gutteridge, Nick: Keir Starmer will not bring HS2 back to life *The Telegraph*.  5.10.2023. Viitattu 18.10.2023. (englanniksi)

Aiheesta muualla
----------------

* Kuvia tai muita tiedostoja aiheesta **High Speed 2** Wikimedia Commonsissa
**FGM-148 Javelin** on yhdysvaltalainen kolmannen sukupolven "ammu ja unohda" -tyyppinen panssarintorjuntaohjus, joka voidaan laukaista kannettavasta ampumalaitteesta. Laukaisulaite on kaksiosainen. Laitteen kertakäyttöinen laukaisuputki sisältää ohjuksen, ja uudelleenkäytettävä komentoyksikkö (Command Launch Unit, CLU) sisältää elektroniikan ja infrapunatähtäimen. Yksikön paino on 28 kg. Kantomatka on 2 000–2 500 metriä.

Yhdysvalloista ja muista länsimaista lähetettiin lukuisasti Javelin -ohjuksia osana aseapua Ukrainan tueksi Venäjän 24. helmikuuta 2022 aloittaman hyökkäyksen jälkeen.

Historia
--------

Yhdysvaltain asevoimat toi esille vuoden 1978 raportissaan havaitsemiaan puutteita M47 Dragon -ohjuksessa. Myös M72 LAW -singolle oltiin kehittämässä korvaajaa, mutta General Dynamicsin FGR-17 Viper -kehityshanke peruutettiin 1983.

Joulukuussa 1983 Yhdysvaltain armeija julkaisi vaatimuslistan jalkaväen AAWS-M-panssarintorjuntaohjukselle (*Advanced Anti-Tank Weapon System – Medium*) ja elokuussa 1986 järjesti tarjouskilpailun kolmen kilpailijan välillä. Kehitysprojektin saivat hoitaakseen Texas Instruments ja Martin Marietta (nykyisin Raytheon ja Lockheed Martin).

Ohjus laukaistiin ensimmäinen kerran onnistuneesti huhtikuussa 1991. Maaliskuussa 1993 tapahtui ensimmäinen laukaisu siirrettävästä ampumalaitteesta. Javelinien tuotanto käynnistyi kesäkuussa 1994. Panssarintorjuntaohjus otettiin käyttöön Yhdysvaltain armeijassa 1996.

Käyttäjämaat
------------

* Yhdysvallat (Yhdysvaltain asevoimat)
* Georgia (Georgian asevoimat)
* Indonesia (Indonesian asevoimat)
* Irlanti (Irlannin asevoimat)
* Itävalta (Itävallan asevoimat)
* Jordania (Jordanian asevoimat)
* Kiinan tasavalta (Taiwan)
* Korean tasavalta (Korean tasavallan asevoimat)
* Liettua (Liettuan puolustusvoimat)
* Norja (Norjan puolustusvoimat)
* Oman (Omanin asevoimat)
* Qatar (Qatarin asevoimat)
* Ranska (Ranskan asevoimat)
* Tšekki Tšekin asevoimat
* Turkki
* Ukraina
* Uusi-Seelanti
* Viro
* Yhdistyneet arabiemiraatit
* Yhdistynyt kuningaskunta

Lähteet
-------

1. ↑  Javelin Antitank Missile fas.org.  (englanniksi)
2. ↑  How this U.S.-made, $176,000 anti-tank weapon could change the war in Ukraine *CNBC*. Viitattu 29.5.2022. (englanniksi)
3. 1 2 3  Raytheon/Lockheed Martin (Hughes/Martin Marietta) FGM-148 Javelin *designation-systems.net*.  (englanniksi)
4. ↑  General Dynamics FGR-17 Viper *designation-systems.net*.  (englanniksi)
5. ↑  The International Institute for Strategic Studies: *The Military Balance 2022*. Routledge, 2022. ISBN 978-1-032-27900-8. (englanniksi)

Aiheesta muualla
----------------

* Kuvia tai muita tiedostoja aiheesta **FGM-148 Javelin** Wikimedia Commonsissa
Jäsenvaltio   Liitännäisjäsenvaltio   Tarkkailijavaltio   Erityinen asema tai yhteistyötä
**Demokratiaa oikeusteitse -komissio** eli **Venetsian komissio** (myös **Venetsia-toimikunta**) on Euroopan neuvoston alaisuudessa toimiva neuvoa-antava elin, joka koostuu riippumattomista asiantuntijoista. Komissio perustettiin vuonna 1990.

Venetsian komissio antaa lausuntoja jäsenvaltioiden tai Euroopan neuvoston instituutioiden pyynnöstä tai oma-aloitteisesti. Se antaa myös oikeudellista neuvontaa jäsenvaltioille niiden uudistaessa perustuslakejaan ja lainsäädäntöään sekä järjestää koulutusta ja seminaareja toimialansa kysymyksistä. Venetsian komission laatima "Rule of Law Checklist" on laajasti käytetty kuvaus oikeusvaltion elementeistä.

Venetsian komissiolla on 61 jäsenvaltiota, joista 46 on Euroopan neuvoston jäsenvaltioita ja loput 15 Euroopan ulkopuolisia valtioita. Kukin jäsenvaltio asettaa komissioon neljäksi vuodeksi kerrallaan yhden jäsenen, jotka ovat yleensä julkisoikeuden tai kansainvälisen oikeuden professoreja, korkeimpien oikeuksien tai perustuslakituomioistuinten tuomareita, parlamenttien jäseniä taikka virkamiehiä. Komission pysyvä sihteeristö sijaitsee Stasbourgissa, ja komissio kokoontuu Venetsiassa neljä kertaa vuodessa.

Suomen jäsenenä Venetsian komissiossa toimii Helsingin yliopiston valtiosääntöoikeuden professori Tuomas Ojanen ja varajäsenenä Turun yliopiston julkisoikeuden professori Janne Salminen. Aiemmin komissiossa on toiminut Suomesta Kaarlo Tuori.

Lähteet
-------

1. 1 2  Venetsiasta tukea oikeusvaltion vahvistamiseen *Ulkoministeriön blogit*.  14.12.2021. Viitattu 9.3.2024.
2. 1 2  Professori Tuomas Ojanen nimitetty Venetsian komission jäseneksi – varajäseneksi turkulainen professori *Turun Sanomat*.  6.7.2022. Viitattu 9.3.2024.
3. ↑  Venice Commission *Council of Europe*. Viitattu 9.3.2024. (englanniksi)
4. ↑  Emeritusprofessori Kaarlo Tuori nimetty ensimmäiseksi Leo Mechelin -juhlaluennoitsijaksi *Helsingin yliopisto*.  7.10.2022. Viitattu 9.3.2024.
**Lannan Neville Eacott** (s. 14. joulukuuta 1994) on australialainen tubettaja ja livestriimaaja, joka tunnetaan internetissä käyttäjänimellään **LazarBeam**.

Ura
---

Ennen YouTube-uraansa Eacott työskenteli perheensä rakennusfirmassa jätettyään lukion kesken. Hän aloitti YouTube-videoiden tekemisen julkaisemalla palveluun videoita hidastetuista räjähdyksistä. Videoiden teko loppui hetkellisesti, kun Eacottin kuvausvälineet varastettiin.

Eacott loi nykyisen YouTube-kanavansa, *LazarBeam*in, tammikuussa 2015 ja on saavuttanut nykyhetkeen mennessä kanavalleen yli 21 miljoonaa tilaajaa. Alkuaikoina videot koostuivat useimmiten pelivideoista, ja noin viiden kuukauden jälkeen Eacottin kanavalle oli kertynyt yli 50 000 tilaajaa. Vuonna 2018 Eacottin kanava tuli tunnetuksi Fortnite-pelivideoiden kautta, ja hänen kanavalleen kertyi ainoastaan kahdessa kuukaudessa 3 miljoonaa uutta tilaajaa.

Ensimmäisen julkaistun Fortnite-videon jälkeen Eacott keskittyi pitkään samanlaisten videoiden tekoon. Elokuussa 2019 Eacott aloitti Minecraft-videosarjan, koska hän koki Fortniten tuolloin uuden kauden turhauttavaksi. Nykyisin hän tekee satunnaisia pelivideoita sekä videosarjoja. Eacott omistaa myös toisen YouTube-kanavan, *LazarLazar*in, jolle hän julkaisee videoita harvemmin.

Perhe
-----

Eacottin perheeseen kuuluu tiettävästi ainakin hänen kaksi veljeään, sisko sekä isä. Hänen siskonsa Tannar on myös tubettaja. Eacottin isä on sen sijaan esiintynyt hänen vanhoilla videoillaan.

Filmografia
-----------

Eacott esiintyy itsenään elokuvassa Free Guy. Hänellä on myös tuntematon sivurooli elokuvassa Lazer Team.

Lähteet
-------

1. ↑  Instagram *www.instagram.com*. Viitattu 18.11.2023.
Mount Rushmore.
(**John**) **Gutzon de la Mothe Borglum** (25. maaliskuuta 1867 – 6. maaliskuuta 1941) oli amerikantanskalainen taidemaalari ja kuvanveistäjä. 
Hän teki useita suuria muistomerkkejä, joista parhaiten tunnetaan Black Hillsissä Etelä-Dakotassa oleva Mount Rushmore-monumentti 1927–1941. Se on vuoren seinään hakattu 18 metriä korkea ryhmämuotokuva neljästä Yhdysvaltain presidentistä. Mukana ovat George Washington, Thomas Jefferson, Theodore Roosevelt ja Abraham Lincoln.

* Sisällissodan kolmea johtajaa kuvaava reliefi, Stone Mountain, Atlanta.Sisällissodan kolmea johtajaa kuvaava reliefi, Stone Mountain, Atlanta.
* Sisällissotaa kuvaava veistos.Sisällissotaa kuvaava veistos.

Lähteet
-------

1. ↑  "Borglum, John Gutzon", *CD-Facta*. Helsinki: WSOY, 1998. ISBN 951-0-23152-5.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Gutzon Borglum**.
* Borglumin elämäkerta (Arkistoitu – Internet Archive)
* Out of Rushmore’s Shadow: The Artistic Development of Gutzon Borglum
* Mt Rushmore/Gutzon Borglum Museo
**Lee Tae-yong** (hangul: 이태용; hanja: 李泰容; uudistettu latinisaatio: *I Tae-yong*, s. 1. heinäkuuta 1995 Soul, Etelä-Korea) on eteläkorealainen artisti. Hän harjoitteli osana "SM Rookies" -nimistä ryhmää ennen kuin hän debytoi johtajana ja räppärinä korealaisessa yhtyeessä NCT U (1. huhtikuuta 2016) ja myöhemmin hän debytoi johtajana ja räppärinä myös yhtyeen toiseen sub-unittiin NCT 127 (7. heinäkuuta 2016). Hän toimii myös yhtyeen kasvoina, visuaalisena vahvistuksena, sivulaulajana ja päätanssijana. Hän toimii myös koko 23-jäsenisen NCT:n johtajana.

Ura
---

Ennen SM Entertainmentiin liittyimistä Lee opiskeli Etelä-Korealaisessa taidekoulussa "SOPA" (Seoul School of Performing Arts).
SM Entertainment tarjosi hänelle harjoittelupaikkaa kyseisen koulun pihalla. Liityttyään SM Entertainmenttiin hänestä tuli pian osa SM Rookies projektia.

Yksityiselämä
-------------

Lee on opiskellut koulussa Seoul School of Performing Arts (SOPA). Hänellä on sisko.*lähde?*

Lähteet
-------

1. ↑  조선일보: SM루키즈 공개… 슈퍼주니어 규현의 그녀(?) '슬기'와 제노, 태용 3인방은 이런 모습 *조선일보*.  28.7.2020. Viitattu 26.2.2022. (koreaksi)

Aiheesta muualla
----------------

* Kprofiles; Nct Members Profile
* 
* 
* 
* 

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Taiteenala | 
* MusicBrainz

 |

 |
**Aino Mälkönen** (11. tammikuuta 1900 Kirvu (nyk. Venäjä) – 2. heinäkuuta 1920 Viipuri) oli suomalainen Suomen sisällissodan ja Viron vapaussodan taistelija sekä sairaanhoitaja.

Mälkönen palveli valkoisten puolella sekä sairaanhoitajana että konekiväärivöiden täyttäjänä. Kun Viipurissa 1918 värvättiin taistelijoita Viroon, Mälkönen leikkautti tukkansa lyhyeksi, pukeutui miesten vaatteisiin ja ilmoittautui vapaaehtoiseksi nimellä **Aimo Mälkönen**. 

Mälkönen osallistui Narvan valtaukseen konekiväärimiehenä. Hänen taistelussa osoittamansa toimintansa toi hänelle tunnustuksen urheudesta. Hieman tämän jälkeen hänen oikea sukupuolensa paljastui. Tapahtuman johdosta Mälkösestä tuli tunnettu henkilö Virossa. Hänestä kirjoitettiin lehtiin ja ihmiset tunnistivat hänet kadulla. 

Suomeen palattuaan Mälkönen hoidatti selkäsärkyään, joka oli seurausta kranaatin paineaallosta. Hän yritti lieventää vaivaansa makaamalla vatsallaan ja antamalla pikkulasten kävellä selkänsä päällä. Keväällä 1920 Mälkönen halvaantui tapaturman seurauksena Viipurin Diakonissalaitoksen sairaalassa. Eräs lapsi oli innostunut liikaa ja hypännyt Ainon selän päälle hajareisin kesken kävelyn. Seurauksena oli halvaantuminen niiltä sijoilta. 

Hän kuoli myöhemmin kesällä 2. heinäkuuta Viipurissa. Arkussa lepäävän vainajan rintaan kiinnitettiin Narvan valtauksesta ansaittu kunniamerkki, Viron vapaudenristi, josta Aino oli ollut erityisen ylpeä. Aino Mälkönen on haudattu Ruokolahdelle.

Lähteet
-------

1. ↑  Aikalainen 8, WSOY oppimateriaalit, 2009
2. ↑  Jussi Niinistö: *Heimosotien historia 1918–1922*, s. 130–132. Suomalaisen kirjallisuuden seura, 2016.
3. ↑  Aino Mälkönen *Estofilia*.  2018. Tallinna:  Suomen suurlähetystö. Viitattu 4.5.2018. (viroksi) (suomeksi)

Kirjallisuutta
--------------

* Leena Laulajainen: *Aino Mälkönen - sotilas (neiti)*. Inkerin Kulttuurikanava 2/2009, s. 10-15.
* Susanna Särkkä: Vapaustaistelija Aimo olikin 18-vuotias Aino Mälkönen – Oliko hän ainoa Viron vapaussodassa taistellut naissotilas? *Seura.fi*.  3.3.2019.

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Kansalliset Muokkaa Wikidatassa | 
* Suomi (KANTO)

 |

 |
**Italia Viva** (*Elävä Italia*, lyh. **IV**) on italialainen keskustalainen puolue. Sen perusti Italian entinen pääministeri Matteo Renzi erottuaan Demokraattisesta puolueesta. Puolueen ainoa meppi, Nicola Danti, istuu Demokraattisen puolueen kanssa S&D-ryhmässä.

Italia Vivalla on paikallisosastoja niin Italiassa kuin ulkomaillakin.

Historia
--------

Renzi ilmoitti 16. syyskuuta *La Repubblican* haastattelussa jättävänsä Demokraattisen puolueen. Hän totesi, että "se olisi hyvä kaikille. Myös Contelle". Sama iltana hän ilmoitti virallisesti uuden puolueen perustamisesta *Porta a Porta* -keskusteluohjelmassa.

Puolueensa perustamisen jälkeen Renzi soitti pääministeri Contelle ja tarjoutui hallituskumppaniksi niin sanottuun keltapunaiseen hallitukseen (ital. *governo giallo-rosso*), jossa suurimmat puolueet olivat Viiden tähden liike ja Demokraattinen puolue. Hänen mukaansa uuteen ryhmään liittyi parisenkymmentä alahuoneen edustajaa ja tusinan verran senaattoreita.. Puolueeseen loikattiin myös muista puolueista: muun muassa Donatella Conzatti Forza Italiasta ja Gelsomina Vono Viiden tähden liikkeestä.

Ideologia ja näkemyksiä
-----------------------

Renzi itse on kuvaillut Italia Viva -puoluetta "nuoreksi, innovatiiviseksi ja feministiseksi taloksi". Hänen sanotaan hakeneen inspiraatiota Ranskan presidentiltä Emmanuel Macronilta.

Lisäksi puolue kannattaa mm.:

* EU:n kehittämistä liittovaltioksi.
* Kestävää kasvua ja vihreämpää taloutta.
* Kovempaa kamppailua mafiaa vastaan.
* Vammaisten ja lasten yhteiskunnallisen aseman parantamista.

Italia Viva kerää myös aktiivisesti nimiä erilaisiin adresseihin sekä paikallisella että kansallisella tasolla. Kansallisilla adresseilla vaaditaan mm. ympäristökasvatuksen tekemistä pakolliseksi ja nimettömien some-profiilien kieltämistä.

Lähteet
-------

1. ↑  Nicola Danti  2020. European parlamentti. Viitattu 23.1.2020.
2. ↑  Comitati  2020. Italia Viva. Viitattu 23.1.2020. (italiaksi)
3. ↑  Renzi lascia il Pd: "Uscire dal partito sarà un bene per tutti. Anche per Conte" *La Repubblica*. Viitattu 4.12.2019. (italiaksi)
4. ↑  Renzi: «Il nome della nuova sfida che stiamo per lanciare sarà Italia viva» *Corriere della Sera*. Viitattu 4.12.2019. (italiaksi)
5. ↑  Matteo Renzi lascia il Pd e fonda nuovo partito *La Repubblica*. Viitattu 4.12.2019. (italiaksi)
6. ↑  Partito di Renzi, primo trasferimento da Forza Italia *Corriere della Sera*. Viitattu 4.12.2019. (italiaksi)
7. ↑  La senatrice M5s Vono passa da M5s a Italia Viva di Renzi *Ansa*. Viitattu 4.12.2019. (italiaksi)
8. ↑  Una nuova casa. Innovativa, giovane e femminista *Italia Viva*. Viitattu 4.12.2019. (italiaksi)
9. ↑  Renzi vuole essere il nuovo Macron *Il Foglio*. Viitattu 4.12.2019. (italiaksi)
10. ↑  Carta dei valori  2020. Italia Viva. Viitattu 23.1.2020. (italiaksi)
11. ↑  Petizioni nazionali  2020. Italia Viva. Viitattu 23.1.2020. (italiaksi)
Eurooppalainen Punatabby, Kuva: Tessa
**Eurooppalainen lyhytkarva** on Pohjois- ja Keski-Euroopan alkuperäiseen kissakantaan perustuva kissarotu, joka on ollut hyväksytty kansainvälisessä FIFé-kissajärjestössä sen perustamisesta lähtien, vuodesta 1949. Rotu on tuntematon Euroopan ulkopuolella ja kohtalaisen suosittu oikeastaan vain Pohjoismaissa. Englannin GCCF ei ole hyväksynyt rotua.

Eurooppalainen ei ole sama kuin maatiaiskissa, vaikka onkin siitä kehittynyt. Maatiaisia ei jalosteta, toisin kuin eurooppalaisia. Jotkut suomalaiset maatiaisyksilöt ovat kuitenkin niin lähellä rotumääritelmää, että ne voidaan rekisteröidä noviisiluokassa eurooppalaisiksi, jolloin niitä voidaan käyttää näyttelyissä ja jalostuksessa. 

Eurooppalaisessa kissassa ei saa olla merkkejä sekoittumisesta muihin kissarotuihin.

Värimuunnokset
--------------

Eurooppalaiselle hyväksytään vain rodulla luonnostaan esiintyviä värimuunnoksia, joita on useita kymmeniä. Hyväksytyt värit jaetaan yksivärisiin, tabby-kuviollisiin ja valkolaikullisiin. Yksivärisiin muunnoksiin kuuluvat muun muassa musta, sininen, valkoinen, punainen ja kilpikonnat. Tabby-kuviollisiin kuuluvat klassisen tabbyn ohella tiikeri ja täplikäs. Tabby-kuvioisille kissoille ei sallita valkoisia merkkejä.

Rakenne
-------

* Turkki: lyhyt, ei aluskarvaa ja helppohoitoinen.
* Pää: kohtalaisen leveä ja pyöreähkö.
* Silmät: pyöreät vinoasentoiset ja avoimet.
* Vartalo: kohtalaisen pitkä, notkea ja vahvarakenteinen.
* Tassut: tanakat ja keskikokoiset.
* Häntä: keskipitkä.

Täysikasvuinen eurooppalaisuros painaa 5–7 kg ja naaras 4–6 kg.

Lähteet
-------

1. ↑  Eurooppalainen lyhytkarva Fin Feronian

Aiheesta muualla
----------------

* Kuvia tai muita tiedostoja aiheesta **Eurooppalainen (kissa)** Wikimedia Commonsissa
**Björn August Perander**, käytti taiteilijanimeä **Otso Pera** (23. maaliskuuta 1915 Viipuri – 1. huhtikuuta 1969 Helsinki) oli suomalainen tarjoilija ja elokuvanäyttelijä. 

Liikemiesperheeseen syntynyt Björn Perander kävi 1926–1930 Helsingissä Svenska Lyceumia. Hän toimi sittemmin muun muassa tarjoilijana Kulosaaren Casinolla Helsingissä. Keväällä 1937 ohjaaja Teuvo Tulio, kuvaaja Erik Blomberg, käsikirjoittaja Yrjö Kivimies sekä näyttelijät Regina ja Rakel Linnanheimo olivat Porvoossa etsimässä kuvauspaikkoja Tulion suunnittelemalle F. E. Sillanpään romaanin *Nuorena nukkunut* filmatisoinnille. Paluumatkalla he poikkesivat syömään Kulosaaren Casinolle ja tällöin Rakel Linnanheimo huomasi salissa "kauniskasvoisen" tarjoilijan ja totesi että tämä olisi sopiva elokuvan Armaksen rooliin. Björn Perander houkuteltiin mukaan elokuvaan ja hän sai taiteilijanimen Otso Pera. Peranderilla oli vaikeuksia repliikkiensä lausumisessa niin, että niitä jouduttiin karsimaan, eikä hän muutenkaan tuntenut näyttelemistä omaksi alakseen. Elokuva *Nuorena nukkunut* jäi Peranderin ainoaksi elokuvaksi, vaikka Suomen Filmiteollisuuden johtaja Toivo Särkkä harkitsikin hänen käyttämistään pääosassa jossakin muussakin elokuvassa. Björn Perander kuoli 54-vuotiaana Helsingissä 1969. *Nuorena nukkunut* -elokuvan kopiot tuhoutuivat Adams-filmin varaston tulipalossa 27. heinäkuuta 1959. Tammikuussa 2015 Ranskan elokuva-arkiston Cinémathèque françaisen kokoelmista löydettiin elokuvasta noin 20 minuutin pituinen pätkä.

Björn Peranderin sisaren Emma Peranderin poika on näyttelijä Tom Wentzel. Peranderin veli Ulf Perander oli naimisissa näyttelijä Eva Peranderin (o.s. Takanen; 1922–2014) kanssa joka näytteli Svenska Teaternissa ja Lilla Teaternissa.

Lähteet
-------

1. 1 2 3  Kalevi Koukkusen henkilökuvaus Otso Perasta EloNetissä

Aiheesta muualla
----------------

* Katkelma Nuorena nukkunut-elokuvasta Youtubessa

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Elonet

 |

 |
*Tämä artikkeli kertoo orgaanisesta aineesta. Chlorophyllum on sienisuku*
Klorofylli a:n, b:n ja d:n yhteinen rakenne
**Lehtivihreä** eli **klorofylli** on orgaaninen molekyyli, jonka avulla kasvit yhteyttävät. Tätä valon avulla tapahtuvaa yhteyttämistä kutsutaan fotosynteesiksi. Klorofyllit *a*, *b*, *d* ja *f* ovat rakenteeltaan magnesium-keskusatomillisia porfyriinejä, joihin on esteröitynyt pitkä alkoholi; klorofylli *c*:stä tämä sivuketju puuttuu. Fotosynteesin valoreaktioissa valoenergia muuttuu kemialliseksi energiaksi elektronin siirtyessä reaktiokeskusklorofylliltä (valoreaktio II:ssa P680, valoreaktio I:ssä P700) elektroninvastaanottajalle.

Kasveilla ja levillä lehtivihreä sijaitsee viherhiukkasten eli kloroplastien tylakoidikalvoissa. Viherhiukkaset ovat yhteyttämisestä vastaavia soluelimiä. Viherhiukkasten esi-isien, syanobakteerien, tylakoidikalvot ovat solulimassa. Happea tuottamattomaan fotosynteesiin pystyvillä bakteereilla on klorofyllin sijaan bakteeriklorofylliä. Viherhiukkasia on lehdissä ja usein myös muissa kasvin maanpäällisissä osissa, ja ne ovat lähinnä vastuussa kasvien vihreästä väristä. Klorofyllimolekyylit absorboivat hyvin valon sinisiä ja punaisia aallonpituuksia, mutta huonosti vihreitä. Lehdet ovat vihreitä, koska valoa heijastuu lehden sisärakenteista, kuten solunseinistä, ja vihreä valo rikastuu heijastuneessa valossa, koska klorofylli imee punaisen ja sinisen.

Lehtivihreän rakenteen selvitti saksalainen Nobel-kemisti Richard Willstätter.

Lehtivihreää eli klorofylliä ja klorofylliiniä käytetään myös elintarvikkeiden lisäaineena E-koodilla E 140. Myös näiden johdannaisia, klorofylli- ja klorofylliinikuparikomplekseja, käytetään elintarvikkeiden lisäaineena E-koodilla E 141.

**Eri klorofylleja**| Klorofylli | Kemiallinen kaava | CAS-numero |
| --- | --- | --- |
| Klorofylli a | C55H72MgN4O5 | 479-61-8 |
| Klorofylli b | C55H70MgN4O6 | 519-62-0 |
| Klorofylli c1 | C35H30MgN4O5 | - |
| Klorofylli c2 | C35H28MgN4O5 | - |
| Klorofylli d | C54H70MgN4O6 | 519-63-1 |
| Klorofylli f | C55H70MgN4O6 | - |

Klorofylli a:n ja b:n absorptiospektri
Klorofylli c1 ja c2

Lähteet
-------

1. ↑  Virtanen, O. Constantinidou, E. & Tyystjärvi, E.: Chlorophyll does not reflect green light – how to correct a misconception.  *Journal of Biological Education*, joulukuu 2020, in press. vsk. doi:10.1080/00219266.2020.1858930.
2. ↑  Richard Willstätter Nobelprize.org. Viitattu 16.10.2013.
3. ↑  Klorofyllit E-koodit. Viitattu 16.10.2013.
4. ↑  E140 - Klorofyllit, klorofylliinit Ruokavirasto. Viitattu 19.9.2023.
5. ↑  
Klorofyllikuparikompleksit E-koodit. Viitattu 16.10.2013.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Lehtivihreä**.
* Kasvikset: Klorofyllit (Arkistoitu – Internet Archive)
* Coloria.net: Lehtivihreä, klorofylli, klorofyllikuparikompleksi
* Chlorophyll (englanniksi)
* Chlorophylls – natural solar cells (englanniksi) (pdf)
**Validi Karkia** on Porissa tammikuussa 2011 tee-se-itse-hengessä perustettu elävän musiikin klubi. Kaikille avoin voittoa tavoittelematon klubi järjestää konsertteja ympärivuotisesti vaihtelevissa osoitteissa Porin keskustan alueella. Ohjelmisto painottuu jazz-musiikkiin, mutta esittelee myös muita huipputekijöitä genrevapaasti marginaalista mainstreamiin.

13-vuotisen toimintahistoriansa aikana Validi on esitellyt 47 eri osoitteessa Porissa jo 628 esiintyjää, joissa yli 1800 muusikkoa 40 eri  maasta. Klubin taiteellinen johtaja ja kuratoija on porilainen muusikko Jyrki Laiho, jonka Jazzmuusikot ry valitsi vuoden 2018 Jazzdiggariksi. 2019 Yleisradion Jazzradio myönsi Laiholle Varjo-Yrjö -tunnustuksen. 2020 Suomen Musiikintekijät ry palkitsi Laihon Pro Musiikintekijät -kunniamaininnalla suomalaisen kevyen musiikin edistämisestä. Klubi on saanut myös joulukuussa 2012 Satakunnan Taidetoimikunnan Luomunan kuoret -palkinnon. 

Validi Karkian nimekkäimpiä ulkomaisia artisteja ovat olleet Mats/Morgan, GA-20, Fred Frith, Susana Santos Silva, Ustad Noor Bakhsh, Ahmed Ag Kaedy, Will Guthrie, Andre Nieri, Jeff Berlin Quartet, Jonathan Kreisberg & Marko Churnchetz, Mary Halvorson Amaryllis Sextet, Jethro Tull's Martin Barre & Band, Dave Holland Aziza with Lionel Loueke, Chris Potter & Eric Harland, Jazz/Takes feat. Bill Evans, Niels Lan Doky, Darryl Jones & Harvey Mason, John Zorn's Simulacrum feat. John Medeski, Frank Gambale All-Star Band, Bill Frisell, Carla Bley, Steve Swallow, Simon Phillips, Greg Howe, Ken Stringfellow, Jane Siberry, Mark Olson, Gary Lucas, Erik Hokkanen, Terry Bozzio, Josephine Foster, Tony Levin, Pat Mastelotto, Ralph Towner, Marc Ribot, Damo Suzuki, Stu Hamm, Marc Ducret, Peter Brötzmann, Chris Corsano, Gwenifer Raymond, Alasdair Roberts, Limpe Fuchs, Eugene Chadbourne, Marisa Anderson, Dominique Pifarély, Andy Emler, Jason Lescalleet, Riko Goto, Jesse Van Ruller ja David Ornette Cherry. 

Kotimaisten esiintyjien kärkikaartia ovat edustaneet muun muassa Aija Puurtinen, Irina Björklund, Tuula Amberla, Iro Haarla, Maija Kauhanen, VILDÁ, Piirpauke, Juhani Aaltonen, Eero Koivistoinen, Pauli Lyytinen, Mikko Innanen, Hot Heros, Black Motor, Pekko Käppi, Raoul Björkenheim, Jimi Tenor, Tapani Rinne, Oddarrang, Faarao Pirttikangas & Nubialaiset, Mopo, Signe, Ainon, Jonna Tervomaa, Jukka Orma, Pekka Airaksinen, M. A. Numminen, Markku Into, Jukka Tolonen, Jukka Gustavson, Esa Kotilainen, Kimmo Pohjonen, Olavi Uusivirta, Sound & Fury, Motelli Skronkle, Heikki Sarmanto, Läjä Äijälä, Kuusumun Profeetta, Talmud Beach, Räjäyttäjät, Verneri Pohjola, Eero Hämeenniemi, Mirel Wagner, Maritta Kuula, Harri Saksala, Yrjänä Sauros, Nikolai Blad, Joakim Berghäll, Kalle Kalima, Kari Ikonen, Lau Nau, Verde, Jone Takamäki, Yona, Litku Klemetti, Absoluuttinen Nollapiste, Ville Leinonen ja Radiopuhelimet.

Lähteet
-------

* 
* 
* 
* 
* (Arkistoitu – Internet Archive)

### Viitteet

1. ↑
**Jenny Kasongo** on suomalainen yhteiskunnallinen vaikuttaja. Kasongo opiskelee sosiologiaa Helsingin yliopistossa.

Kasongo työskentelee tällä hetkellä ihmisoikeusjärjestö Amnesty Internationalissa. Hän toimii Vasemmistonuorten 1. varapuheenjohtajana kaudella 2024-2025.

Kasongo toimi aiemmin Suomen ylioppilaskuntien liiton (SYL) hallituksessa, jossa vastasi sosiaalipolitiikasta, kielipolitiikasta sekä järjestöistä ja kulttuurista.

Kasongo on puhunut julkisuudessa muun muassa opiskelijoiden nostamista suurista opintolainoista ja niiden aiheuttamasta ahdingosta. Aiemmin hän on myös toiminut Helsingin yliopiston etniseen tai näkyvään vähemmistöön kuuluville suunnatun Students of Colourin puheenjohtajana.

Lähteet
-------

1. 1 2  Opiskelijat kertoivat Ylelle opintolaina-ahdingosta: "Olen pudonnut asunnonostajien junasta todennäköisesti loppuelämäkseni" *Yle Uutiset*.  30.5.2023. Viitattu 16.4.2024.
2. ↑  Jenny Kasongo (she/her) *fi.linkedin.com*. Viitattu 16.4.2024.
3. ↑  LIITTOHALLITUS 2024-2025 *vasemmistonuoret.fi*.  20.11.2023. Viitattu 16.4.2024.
4. 1 2  SYLin Jenny Kasongon haastattelu rasismin vastaisella viikolla | Tyy.fi *www.tyy.fi*. Viitattu 16.4.2024.
**Stephen Williams** (s. 9. kesäkuuta 1996 Aberystwyth, Wales) on walesilainen maantiepyöräilijä, joka on menestynyt etenkin etappikilpailuissa ja mäkisessä maastossa ajettaessa.

Williams aloitti ammattilaisuransa JLT–Condor-joukkueessa vuonna 2016, edusti SEG Racing Academya seuraavat puolitoista vuotta, siirtyi Bahrain–Merida-talliin harjoittelijaksi elokuussa 2018 ja edusti samaa tallia, nimeltään sittemmin Bahrain–McLaren ja Team Bahrain Victorious, vuoteen 2022 saakka. Kaudesta 2023 lähtien hän on edustanut Israel – Premier Techiä.

Williams voitti UCI World Tour -sarjaan kuuluneen Tour Down Under -kilpailun vuonna 2024 yhdeksän sekunnin erolla Jhonatan Narváeziin. Hän voitti samana vuonna La Flèche Wallonne -klassikon karattuaan kärkiryhmästä kilpailun päättäneessä Mur de Huyn nousussa

Saavutuksia
-----------

Lähteet: Pro Cycling Stats, Cycling Archives

2018
Ronde de l'Isard, kokonais- ja mäkikirikilpailun sekä 1. ja 2. etapin voitto
Giro Next Gen, 7. etapin voitto
2021
CRO Race, kokonaiskilpailun ja 5. etapin voitto
2022
Sveitsin ympäriajo, 1. etapin voitto
2023
Arctic Race of Norway, kokonaiskilpailun ja 3. etapin voitto
2024
Tour Down Under, kokonaiskilpailun ja 6. etapin voitto
La Flèche Wallonne, voitto

Lähteet
-------

1. 1 2 3  Stephen Williams *procyclingstats.com*. Viitattu 25.1.2024. (englanniksi)
2. 1 2 3  Stephen Williams *cyclingarchives.com*. Viitattu 25.1.2024. (englanniksi)
3. ↑  2024 » 24th Santos Tour Down Under (2.UWT) *procyclingstats.com*. Viitattu 25.1.2024. (englanniksi)
4. ↑  Stephen Williams makes history as first British winner of La Flèche Wallonne *theguardian.com*.  17.4.2024. Viitattu 17.4.2024. (englanniksi)
**Médéa** (arab. المدية‎, *al-Madiyya*) on kaupunki ja Médéan maakunnan hallinnollinen keskus Algerian pohjoisosassa. Se sijaitsee Tell Atlas -vuoristossa 85 kilometriä Algerista lounaaseen. Vuoden 2008 väestönlaskennan mukaan Médéassa oli 138 400 asukasta.

Roomalaisen Lambdian varuskunnan paikalla sijaitseva Médéa mainitaan kaupunkina vuonna 960. Siitä tuli 1500-luvulla Algerian keskiosan käsittäneen Titterin beylikin pääkaupunki, joka vaurastui Saharan karavaanikaupan ansiosta. Ranskalaiset valtasivat Abd al-Qadirin hallitseman Médéan useaan kertaan 1830-luvulla ja lopullisesti vuonna 1840.

Médéan kautta kulkee Algerista etelään johtava valtatie RN1. Se on viinin, hedelmien ja viljan viljelystä tunnetun maatalousalueen kaupallinen keskus, jossa on myös elintarvike- ja metalliteollisuutta. Käsityöläiset tuottavat nahka- ja savitavaraa. Kaupungissa toimii Yahia Faresin yliopisto.

Ranskalaiseen tyyliin rakennetun kaupungin lähiseudun nähtävyyksiä ovat Djebel Nador -vuori (1 108 metriä) ja Notre-Dame de l’Atlas -luostari Tibhirinessä.

Lähteet
-------

1. ↑  Population résidente des ménages ordinaires et collectifs (MOC) selon la commune de résidence et le sexe et le taux d’accroissement annuel moyen (1998-2008) *Office National des Statistiques*. Viitattu 10.3.2024.
2. ↑  *The Encyclopaedia of Islam, volume V*, s. 1010. Leiden: E. J. Brill, 1986. ISBN 90-04-07819-3.
3. 1 2  Médéa *Britannica*. Viitattu 10.3.2024.
4. ↑  Monographie Wilaya de Médéa *Aniref*. Viitattu 10.3.2024.
5. ↑  *Afrika: entsiklopeditšeski spravotšnik, tom 2*, s. 174. Moskva: Sovetskaja entsiklopedija, 1987.
6. ↑  *Petit futé Algérie 2009–2010*, s. 250–251. Paris: Nouvelles Éditions de l'Université, 2009. ISBN 978-2-7469-2196-2.
**Keete Ainver**, o.s. *Lillimägi*, (29. joulukuuta 1905 Patküla, Viro − 28. tammikuuta 1994 Sundbyberg, Ruotsi) oli virolainen kirjailija. Hän pakeni Virosta syyskuussa 1944 Ruotsiin ja asettui Sundbybergiin.

Ainver valmistui ylioppilaaksi Tõrvan lukiosta 1925 ja opiskeli vuodesta 1925 Tarton yliopistossa, jossa hän suoritti 1931 tutkinnon kieli- ja kirjallisuustieteissä. Valmistuttuaan hän toimi viron kielen opettajana Valgassa 1932−1940 sekä Tallinnan Gustav Adolfi gümnaasiumissa 1942−1944 ja samalla Eesti Raadiossa tuottajana 1942−1944.

Ainver pakeni 1944 perheensä kanssa Ruotsiin ja toimi 1947−1960 virkailijana tukholmalaisessa postikonttorissa. Hän piti 1953−1976 kirjallisuusaiheisia esitelmiä virolaisissa yhdistyksissä, joihin moniin hän itsekin kuului.

Ainver on kirjojen lisäksi julkaissut kertomuksia, runoja ja artikkeleita ennen vuotta 1944 Virossa ja sen jälkeen Ruotsissa ja Kanadassa.

Lähteet
-------

1. ↑  Keete Ainver, Valgamaa kodulooline andmebaas ISIK, viitattu 15.1.2020 (viroksi)
2. 1 2 3  Keete Ainver surnud, Teataja (Stockholm), 23.4.1994. Lk 3, (sivun oikea alalaita), viitattu 15.1.2020 (viroksi)
3. 1 2 3 4  Keete Ainver, (Arkistoitu – Internet Archive) immi.se, viitattu 15.1.2020 (ruotsiksi)

Aiheesta muualla
----------------

* Keete Ainver,[vanhentunut linkki] Valga Keskraamatukogu

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Saksa
* Yhdysvallat

 |

 |
**Ghazaouet** (arab. الغزوات‎, *al-Ġazawāt*) on satamakaupunki ja piirikunnan keskus Algerian Tlemcenin maakunnassa. Se sijaitsee Välimeren rannikolla 70 kilometriä Tlemcenistä luoteeseen. Ghazaouetin kunnassa oli arviolta 34 700 asukasta vuonna 2020.

Roomalaiset kutsuivat paikkakuntaa nimellä Ad Frates ("kaksi veljestä") kahden sataman suulla kohoavan kiven mukaan. 1000-luvulla siellä oli linnoitus ja turkkilaisaikana Djemaa Ghazouat -niminen kaupunki. Ranskalaiset perustivat vuonna 1844 uuden kaupungin, joka sai Ludvig Filip I:n toisen pojan mukaan nimen Nemours.

Ghazaouetissa on kalastus- ja kauppasatama, josta on lauttayhteys Espanjan Almeríaan. Kaupungissa toimii Alzincin tehdas, joka tuottaa rikkihappoa, kuparikatodia ja sinkkiä. Matkailijoita houkuttelevat seudun kauniit hiekkarannat.

Lähteet
-------

1. 1 2  Monographie Wilaya de Tlemcen *Aniref*. Viitattu 7.4.2024.
2. 1 2 3  *Lonely Planet Algeria*, s. 151–152. Footscray–Oakland–London: Lonely Planet, 2007.
3. ↑  *Algeria, volume II*, s. 118–119. Oxford: Naval Intelligence Division, 1944.
4. ↑  Montagnon, Pierre: *Dictionnaire de la colonisation française*, s. 293. Paris: Pygmalion, 2010. ISBN 978-2-7564-0516-2.
5. ↑  The Mineral Industry of Algeria in 2019 *Minerals Yearbook*. Viitattu 7.4.2024.
6. ↑  *Petit futé Algérie 2011–2012*, s. 279. Paris: Nouvelles Éditions de l'Université, 2011. ISBN 978-2-7469-2575-5.
**Markéta Pekarová Adamová** (o.s **Adamová** s. 2. lokakuuta 1984 Litomyšl, Tšekkoslovakia) on tšekkiläinen poliitikko, TOP 09 puolueen puheenjohtaja sekä Tšekin edustajainhuoneen puheenjohtaja vuodesta 2021. Aiemmin hän on toiminut valtuutettuna Prahan kahdeksannen kaupunginosan valtuustossa vuosina 2010–2014.

Elämä
-----

Pekarová Adamová syntyi työläisperheeseen vuonna 1984 Litomyšlissa, mutta varttui läheisessä Svitavyssa. Hän oli perheensä ensimmäinen toisen asteen koulutuksen suorittanut jäsen. Myöhemmin hän opiskeli Prahan Kaarlen yliopistossa andragogiikkaa, ja Tšekin teknillisessä yliopistossa taloustiedettä sekä teollisuuden johtamista.

Ennen poliitiikkaan astumistaan Pekarová Adamová työskenteli vuosia telekommunikaatioyritys T-Mobilella.

Ura poliitikkona
----------------

Pekarová Adamová liittyi keskustaoikeistolaiseen TOP 09 puolueeseen vuonna 2009. Hänet valittiin ensimmäistä kertaa Tšekin edustajainhuoneeseen vuoden 2013 vaaleissa jonka jälkeen hän on uusinut paikkansa vuosina 2017 ja 2021. Edustajainhuoneessa Pekarová Adamová on toiminut muun muassa sosiaalipoliittisen valiokunnan varapuheenjohtajana ja istui myös ympäristövaliokunnan jäsenenä.

### Valinta puolueen puheenjohtajaksi

Pekarová Adamová oli yksi Miroslav Kalousekin suosikkiseuraajista kun tämä erosi TOP 09:n puheenjohtajan paikalta vuonna 2017. Tällöin Pekarová Adamová ei kuitenkaan lähtenyt kisaan mukaan vedoten siihen, että halusi perustaa perheen. Hän toimi kuitenkin puolueen varapuheenjohtajana 2017–2019

Vuonna 2019 Pekarová Adamová ilmoitti asettuvansa ehdolle samana vuonna pidettäviin puheenjohtajavaaleihin. Hän voitti Tomáš Czerninin vain 15 äänen erolla. Pekarová Adamová oli valituksi tullessaan ainut tšekkiläisen parlamenttipuolueen naispuolinen puheenjohtaja.

Pekarová Adamová uusi mandaattinsa puheenjohtajana myös vuosina 2021 ja 2023.

### Hallituksessa 2021–

Pekarová Adamová vei TOP 09:n mukaan Petr Fialan johtamaan Spolu-koalitioon ennen vuoden 2021 vaaleja. Koalition voitettua Pekarová Adamová valittiin parlamentin alahuoneen puhemieheksi.

Poliittiset näkemykset
----------------------

Pekarová Adamováa pidetään TOP 09:n liberaalisiiven edustajana. Tultuaan valituksi puolueen puheenjohtajaksi hän sanoi haluavansa tuoda sen lähemmäksi kaupunkiäänestäjiä, nuoria, keski-ikäisiä sekä naisia. Hän tukee myös samaa sukupuolta olevien avioliiton laillistamista.

Yksityiselämä
-------------

Pekarová Adamová on naimisissa slovakialaisen IT-asiantuntija Tomáš Pekáran kanssa.

Aiheesta muualla
----------------

* Marketá Adamová Tšekin parlamentin sivuilla

Lähteet
-------

1. 1 2 3 4 5 6  Markéta Pekarová Adamová: Self-made žena z dělnické rodiny, která povede TOP 09 *Česká televize*.  24.11.2019. Viitattu 19.11.2023. (tšekiksi)
2. 1 2 3  Krumphanzl, Michal: Pekarová Adamová dál povede TOP 09. Prvním místopředsedou se stal Válek *Česká televize*.  11.11.2023. Viitattu 19.11.2023. (tšekiksi)


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Tšekki
* Puola

 |

 |
**Kehtolaulu** on Alvar Cawénin öljyvärein kankaalle maalaama teos, 56×78,5 cm, vuodelta 1921. Ateneumin taidemuseoon se tallennettiin samana vuonna 1921.

*Kehtolaulussa* kuvataan suomalaista lapsenpiikaa talonpoikaistuvassa. Lapsenpiika tuudittaa laululla uneen kehdossa lepäävää vauvaa. Keskitetyn sommittelun seurauksena koko maalauksen väriasteikko tuntuu ilmentävän tuon laulun tunnetilaa.

Alvar Cawèn kuului vuodesta 1917 alkaen Marraskuun ryhmään. Ryhmä soinnitteli maanvärejä ja tätä alettiin kutsua "pettuleipäsinfoniaksi" niin että tästä ilmapiiristä puolestaan on tullut ensimmäisen maailmansodan ja kansalaissodasta kärsineen köyhän Suomen kansan henkisen ilmapiirin vertaus. Cawèn oli itse myös taitava pianisti. Hänen kohdallaan värien soinnutuksilla viitataan usein musikaalisen harmonian tekijöihin.

Lähteet
-------

Timo Huusko: Alvar Cawèn: Kehtolaulu. Teoksessa Ateneum- opas. Toim. Timo Huusko, 2007, s.91.

Aiheesta muualla
----------------

* Teos Suomen Kansallisgallerian sivuilla: Kokoelmat: Kehtolaulu.  (Arkistoitu – Internet Archive)